Na beztydziyń GKS Katowice przegrywo zaległy szpil w Niypołomicach (1:0). Niyskorzij we niedziela yno rymisuje u sia z Bytoviōm Bytōw 0:0, ale nawet tyn drugi wynik wiecznym kandydatōm do awansu smakować musi choby porażka. Do kōńca sezōnu 6 kolejek. To juzaś tyn mōmynt kej GieKSie zaczynajōm citać marzynia, abo yno troszka sie zafuczeli i jeszcze pokożōm wiela sōm rychtyg we werci? Na razie sztyjc drugi plac.
Rok tymu GieKSa tyż „robiyła” awans. Zapowiadała sie ciekawo haja miyndzy nimi a Sosnowcym. Kōńcōwka sezōnu wyglōndała jednak choby cołki wiyrch tabeli chcioł awans sprzedać, yno żodyn jeszcze niy wiedzioł kto go rychtyg chce kupić. Ôstatecznie sōmsiodōw znad Brynicy pogodziōł zobrzański Górnik. GieKSa chocioż dłōgo kludziyła w tabeli ô Ekstraklasie zaś mōgła zapōmnieć. Niy piyrszy roz…
Żodyn z piyrszoligowcōw niy gro tak dłōgo ô awans do Ekstraklasy jak GKS. Pōmysł starszy jak wōngiel i paprotki w nim wysztymplowane. Awans w Katowicach po cichu planowali za czasōw II ligi, kej ta jeszcze rychtyg II ligōm była. Hneda GieKSa znodła sie w lidze I, tōż szło już wtedy ôgłosić sukcys i iś na lody, ale… Sztyjc to tyn sōm drugi poziōm rozgrywek, a w cyntrum gōrnoślōnskij aglōmeracji kōmpleks tego drugigo poziōmu bez 11 sezōnōw szpilanio w nim yno rosnōł. A dyć plany sōm ambitniejsze! W Katowicach majōm bezmałaś budować durś nowy stadiōn na 12 tys. (do rozbudowy na 15 tys.), chocioż nojstarsze górole katowicki niy pamiyntajōm telkij frekwyncji na GieKSie. Złoto zasada „idōm wybory – bydzie lepij”!
À propos… Sōm prezydynt Katowic, Marcin Krupa, po słabym sztarcie GKS-u jeszcze we wrześniu padoł, że trza sie raczyj nasztelować na awans w 2019. Na złość Krupie GieKSiorze zaczli wygrywać, a co nojważniejsze wklupywali nojwiynkszym rywalōm w haji ô awans. W rundzie rewanżowej pokōnali Miedź, Raków, Chojniczanka, Odra O., Zagłębie S., Wigry czy Chrobrego – praje cołki wiyrchni kōnsek tabeli! Siyła na awans je! Yno te 2 ôstatni szpile… Déjà vu?
szl_Latn szl_Latn szl_Latn szl_Latn